Tannie Emsie se goeie maniere bly byderwets(Foto: Verskaf) Toe Emsie Schoeman en haar “boekie” so ŉ maand of wat gelede om ŉ etenstafel as “ouderdoos” beskryf is, was my hand onmiddellik op om te protesteer. Ek het met daardie “boekie” grootgeword en al was dit voor slimfone en sosiale media, staan tannie Emsie se Goeie maniere en etiket steeds immer-fiks-en-ferm in my boekrak. En, terloops, sy hét haar repertoire intussen aansienlik uitgebrei met digitale moets en moenies. Daar is baie moderne definisies vir goeie maniere en etiket, maar dit kom neer op beleefdheid en sosiaal-aanvaarbare gedrag. Die Ierse skrywer, Laurence Sterne, het meer as twee eeue v.E. (voor Emsie) dit na my mening perfek bewoord: “Respect for ourselves guides our morals; respect for others guides our manners”. Na die etenstafelgesprek het ek opnuut oor “goeie maniere” of die gebrek daaraan, gedink. Ek is onlangs nie een keer nie, maar twéé keer, deur ŉ buitelander vir ŉ sakeontbyt genooi om hom te help met die uitbreiding van sy plaaslike netwerk. Maar nie een van die twee kere het hy opgestaan om my te groet óf vir my ontbyt aangebied nie. Hoewel die rooilig na die eerste ontbyt geflikker het, het ek sy swak maniere toegeskryf aan vlugvoosheid en ŉ besige kop. Maar toe ek vir die tweede keer sy uitnodiging aanvaar en tyd maak in my werkdag maar wéér droëmond daar uitstap, het die doppie geklink. Wel, eintlik met die val, gekletter. In skrille kontras met dié ontmoeting het ek met groot waardering en respek weggestap na twee gesprekke met dr. Imtiaz Sooliman van Gift of the Givers net voor die tragedie in Turkye en Sirië, waar sy span mediese sorg verskaf en aan soek-en-reddingsoperasies deelgeneem het. Hy het nie alleen tyd gemaak in sy geweldige besige program met 43 afsprake op één dag nie, maar ook met my aankoms opgestaan en dadelik vir my ontbyt aangebied. Tussendeur het ŉ paar waarderende Kapenaars verby ons tafel gestap om dankie te sê en vir elkeen het hy ŉ handdruk en vriendelike woord gehad. Emsie Schoeman saam met Christi Panagio. (Foto: VIA) Maar terug na ons etiketkoningin: Die Emsie-afskiet aan die etenstafel het my sommer weer nuuskierig gemaak en laat kyk na wat sy van tafelmaniere sê. Aangesien my (waarskynlik eerste weergawe én eerste druk) van Goeie maniere en etiket nie byderhand was nie, het Google my by ŉ stukkie in Sarie uitgebring: “Moenie jou neus aan ŉ servet afvee, te veel alkohol drink, te stadig eet, mense in die rede val of op slegte nuus bly hamer nie. Vermy onaangename argumente en persoonlike aanmerkings soos: ‘Jy lyk moeg!’. Help die gasvrou, wees betyds – nie te vroeg nie. Trek ordentlik aan, wees ŉ goeie luisteraar, maak ordentlike bydraes, vertel kort stories, kou met ŉ toe mond, nies in jou sakdoek en wys jy geniet die ete.” Wie kan hiermee stry, al is jy nou hóé hip, cool of woke..? Tog wil ek net nog een reël vir tafelgedrag byvoeg: los vir tannie Emsie uit.